Αθανάσιος Πλεύρης

Ο Θάνος Πλεύρης (Αθήνα, 21 Μαΐου 1977) είναι Έλληνας δικηγόρος και πολιτικός, που σήμερα κατέχει το αξίωμα του υπουργού Υγείας στην κυβέρνηση του Κυριάκου Μητσοτάκη.

Ο Θάνος Πλεύρης είναι γιος του θεωρητικού της Άκρας δεξιάς στην Ελλάδα, Κωνσταντίνου Πλεύρη, απόφοιτος των Πανεπιστημίων Αθηνών και Χαϊδελβέργης, με διδακτορικό δίπλωμα και ειδίκευση στο Ιατρικό Δίκαιο. 
Ο Θάνος Πλεύρης ξεκίνησε τη σταδιοδρομία του στην πολιτική, από το κόμμα του Γιώργου Καρατζαφέρη, το ΛΑ.Ο.Σ., το 2004, στο οποίο κατέλαβε πολύ γρήγορα τη θέση του μέλους του Εκτελεστικού Γραφείου. Με το ΛΑ.Ο.Σ εκλέχτηκε πρώτη φορά βουλευτής Αθηνών το 2007, ευρωβουλευτής το 2009 καθώς και νομαρχιακός και περιφερειακός σύμβουλος στις αυτοδιοικητικές εκλογές του 2006 και το 2010 αντίστοιχα. Μετά την ήττα του ΛΑ.Ο.Σ. στις βουλευτικές εκλογές του 2012 και την αποτυχία του να εκπροσωπηθεί στο Κοινοβούλιο, ο Θάνος Πλεύρης ακολούθησε το δρόμο των Άδωνη Γεωργιάδη και Μάκη Βορίδη, και προσχώρησε στη Νέα Δημοκρατία.
Με την ανάληψη του Υπουργείου Υγείας από τον Άδωνη Γεωργιάδη στη κυβέρνηση Αντώνη Σαμαρά, ο Θάνος Πλεύρης ανέλαβε νομικός σύμβουλος του υπουργού συμμετέχοντας στην κατάρτιση πολλών νομοσχεδίων που συνέτειναν στη σμίκρυνση των παρεχόμενων από το ΕΣΥ δωρεάν υπηρεσιών προς τους πολίτες.
Στην κυβέρνηση Κυριάκου Μητσοτάκη εισήλθε τον Ιανουάριο του 2021 ως κοινοβουλευτικός εκπρόσωπος. Στον ανασχηματισμό της 31ης Αυγούστου 2021 ανέλαβε πρώτη φορά χαρτοφυλάκιο, αυτό του Υπουργείου Υγείας, αντικαθιστώντας τον Βασίλη Κικίλια που ανέλαβε υπουργός Τουρισμού.
 
Στη δικηγορία έχει γίνει περισσότερο γνωστός ως συνήγορος υπεράσπισης του πατέρα του, Κωνσταντίνου Πλεύρη, στη δίκη που έγινε για το ρατσιστικό περιεχόμενο του βιβλίου του, «Εβραίοι, όλη η αλήθεια» αλλά και ως μέλος της υπερασπιστικής ομάδας των αστυνομικών στη δίκη για το θάνατο του Ζακ Κωστόπουλου, θέση από την οποία τελικά αποχώρησε λόγω της υπουργοποίησης του.

Ο Θάνος Πλεύρης θεωρείται ένα από τα αμφιλεγόμενα πρόσωπα της Ν.Δ. αφού οι κατά καιρούς θέσεις του έχουν ταυτιστεί με αυτές του πατέρα του ειδικά αλλά και της ακροδεξιάς γενικότερα. Συγκεκριμένα, οι δηλώσεις του για το μεταναστευτικό, τους αλλόθρησκους πρόσφυγες, τη Βόρεια Ήπειρο, τους Εβραίους έχουν προκαλέσει σφοδρές αντιδράσεις κατά καιρούς. Ωστόσο, 
για τις αντισημιτικές του απόψεις φαίνεται να έχει μετανιώσει, αφού μετά από αίτημα του Κεντρικού Ισραηλιτικού Συμβουλίου, ζήτησε δημόσια συγνώμη την ημέρα της ανάληψης των υπουργικών του καθηκόντων.

Βιογραφία
Γεννήθηκε στην Αθήνα. Φοίτησε στη Νομική Σχολή του Πανεπιστημίου Αθηνών και έχει λάβει μεταπτυχιακό τίτλο Ιατρικού Δικαίου στο Πανεπιστήμιο της Χαϊδελβέργης. Ασκεί ενεργά τη δικηγορία με ειδίκευση στο ποινικό και ιατρικό δίκαιο. Στο ιατρικό δίκαιο έχει συγγράψει σειρά μελετών και βιβλίων, αναφορικώς με την Βιοηθική, τις κλινικές δοκιμές φαρμάκων, την ιατρική ευθύνη, την συναίνεση του ασθενούς, τις νοσοκομειακές λοιμώξεις.   

Υπηρέτησε τη στρατιωτική του θητεία στις Ειδικές Δυνάμεις ως λοχίας πεζοναύτης.

Πολιτική σταδιοδρομία
Ο Θάνος Πλεύρης ξεκίνησε την πολιτική του σταδιοδρομία με την συμμετοχή του στο ευρωψηφοδέλτιο του πολιτικού κόμματος ΛΑΟΣ στις Ευρωεκλογές του 2004. Συμμετείχε στις νομαρχιακές εκλογές του 2006 με το Συνδυασμό ΥΠΕΡΛΑΟΥ και ήρθε πρώτος σε ψήφους από το συνδυασμό του.

Στις εκλογές της 16ης Σεπτεμβρίου 2007 εξελέγη βουλευτής Α΄ Αθηνών με τον ΛΑ.Ο.Σ, όντας πρώτος σε ψήφους για το κόμμα του στην περιφέρεια της Α΄ Αθηνών (6.942 ψήφοι). Στις ευρωεκλογές της 7ης Ιουνίου 2009 εξελέγη ευρωβουλευτής. Στις βουλευτικές εκλογές του Οκτωβρίου 2009 επανεξελέγη βουλευτής πρώτος ανάμεσα στους υποψήφιους του ΛΑΟΣ με 11.431 σταυρούς. Παράλληλα εξελέγη και Περιφερειακός Σύμβουλος στην Περιφέρεια Αττικής.

Στις 21 Μαΐου 2012 ανακοίνωσε την αποχώρησή του από τον Λαϊκό Ορθόδοξο Συναγερμό του Γιώργου Καρατζαφέρη για να συστρατευθεί με τη Νέα Δημοκρατία. Η αποχώρησή του ήταν αποτέλεσμα και της επιθυμίας του Γιώργου Καρατζαφέρη να μη συνεργαστεί με ΝΔ και το κόμμα να κατέβει αυτόνομα στις εθνικές εκλογές της 17ης Ιουνίου 2012. Ο Θάνος Πλεύρης τοποθετήθηκε από τον Αντώνη Σαμαρά πριν τις εκλογές στην 9η μη εκλόγιμη θέση της Α' Αθηνών αφού οι εκλογές έγιναν χωρίς σταυρό προτίμησης. Η ΝΔ εξέλεξε 8 βουλευτές στην Α' Αθηνών και ο Θάνος Πλεύρης ήταν ο πρώτος επιλαχών. Το Μάιο του 2014 εξελέγη δημοτικός σύμβουλος στον Δήμο Αθηναίων με την δημοτική παράταξη που στήριζε η Νέα Δημοκρατία. Στις 3 Νοεμβρίου του 2014 ορκίστηκε βουλευτής του Ελληνικού Κοινοβουλίου με το κόμμα της Ν.Δ. αντικαθιστώντας τον Δημήτρη Αβραμόπουλο ο οποίος παραιτήθηκε από το βουλευτικό του αξίωμα για αναλάβει τα νέα του καθήκοντα στην Κομισιόν. Στις εκλογές του 2015 απέτυχε να επανεκλεγεί βουλευτής ενώ στις εκλογές του 2019 επανεξελέγη στην Α' Αθηνών με τη Νέα Δημοκρατία.

Πολιτικές θέσεις 
Οι θέσεις του θεωρούνται ακροδεξιές. Στο παρελθόν έχει ταχθεί υπέρ της καθαρότητας της Ελληνικής φυλής και έχει κάνει λόγο για αναγκαστική ύπαρξη νεκρών στα σύνορα ώστε να προστατευτεί η Ελλάδα από λαθρομετανάστες. Για την κυκλοφορία βιβλίου που αμφισβητούσε το Ολοκαύτωμα, υπερασπίστηκε τον πατέρα του, Κωνσταντίνο Πλεύρη, δικαστικώς. Κάποιες από τις απόψεις του, όπως αυτές εκφράστηκαν στο παρελθόν, θεωρούνται αντισημιτικές. Ο ίδιος υποστηρίζει ότι η κριτική που έχει δεχθεί είναι άδικη και συνδέεται κυρίως με το πολιτικό παρελθόν του πατέρα του.

Προσωπική ζωή 
Τον Νοέμβριο του 2016 υπεβλήθη σε κρίσιμη χειρουργική επέμβαση προκειμένου να αντιμετωπιστεί λοίμωξη μετά από χειρουργείο στο γόνατό του.

Υποσημειώσεις

Εξωτερικοί σύνδεσμοι 
 Προσωπική Ιστοσελίδα
 άρθρο γνώμης για τον Θάνο Πλεύρη στην εφ. Καθημερινή 

Βουλευτές εκλεγμένοι με τον ΛΑΟΣ
Βουλευτές Α' Αθηνών
Ευρωβουλευτές εκλεγμένοι με τον ΛΑΟΣ
Βουλευτές εκλεγμένοι με τη Νέα Δημοκρατία
Έλληνες υπαξιωματικοί του στρατού ξηράς
Ευρωβουλευτές της Ελλάδας εκλεγμένοι την περίοδο 2009-2014
Έλληνες υπουργοί Υγείας
Έλληνες πολιτικοί του 21ου αιώνα